
OM BOGEN

Denne bog er skrevet med udgangspunkt i mine egne erfaringer som far til en indsat. Den er ikke en juridisk redegørelse eller en forsvarstale – men et forsøg på at give indblik i, hvordan systemet opleves af de pårørende.

Jeg har fået tilladelse af min søn, Marc-Emil, til at dele vores historie og perspektiv. Det har været afgørende for mig, at han er med på, at vores oplevelser bliver delt med offentligheden.

Jeg har stor sympati for de ofre, der er blevet ramt. Det er vigtigt for mig at understrege, at min kritik af systemet ikke er en undskyldning for den uret, der er begået – men et forsøg på at vise, hvordan livet ser ud for dem, der står på sidelinjen.

Tak til Andreas Rasmussen for venlig tilladelse til at benytte ordbogsafsnittet fra Fængselshåndbogen – en guide til pårørende og indsatte. Dit arbejde har været en god hjælp i processen.

Tak til Mette Krogh Larsen for korrekturlæsning.

Tak til Lone Herløv Petersen for korrektur, gode ideer og værdifuldt input undervejs. Din støtte har gjort en stor forskel.




FORORD

Denne bog er skrevet på baggrund af erfaringer fra en far og en mor, som har oplevet noget, man aldrig forestiller sig, når man får børn. Vores søn blev kriminel og fængslet – og vi blev kastet ind i en verden, vi ikke kendte, og ikke ønskede at kende.

Vi har valgt at dele vores historie, ikke for at få medlidenhed, men for at give et ærligt indblik i, hvordan livet som pårørende til en dømt kan se ud. Det er en fortælling om chok, sorg, frustration – men også om håb, kærlighed og viljen til at finde mening i det meningsløse.

Undervejs har vi lært meget. Om retsvæsenet og fængselsvæsenet, om gæld, om resocialisering – og om, hvor lidt der faktisk bliver gjort for at hjælpe unge mennesker videre efter afsoning. Vi har også lært, hvor stærk en familie kan være, når den står sammen. Og hvor vigtigt det er at tale åbent om det, der gør ondt.

Vi håber, at vores erfaringer kan være til gavn for andre – både pårørende, fagfolk og beslutningstagere. For der er brug for forandring. Og for forståelse.

Tak fordi du læser med.

Lone og Michael Petersen




INDLEDNING


Bag fire vægge – et trygt hjem

Hvordan ser livet ud bag dine egne fire vægge? Har du nogensinde oplevet, at et trygt og harmonisk hjem pludselig forvandles til et sted, hvor virkeligheden slår sprækker og alt føles uvirkeligt?

Vi var en ganske almindelig kernefamilie - far, mor og to børn. Jeg hedder Michael S. Petersen. Jeg var medejer af en mindre virksomhed og ansat som direktør. Min kone, Lone Herløv Petersen, er uddannet revisor, men da børnene var små, skiftede hun spor. Hun kunne – som en af de første i Danmark – tage en læreruddannelse ho-vedsageligt online. Den løsning valgte vi, da hun samtidig kunne være hjemme og skabe et trygt og kærligt hjem for vores børn, Fie og Marc-Emil.


En nat der ændrede alt

I april 2016 blev vi– fra den ene dag til den anden – pludselig forældre til en sigtet i et arresthus. Marc-Emil havde været til fest, hvor der blev indtaget rigelige mængder af alkohol og diverse piller. Han og en kammerat fortsatte i byen, da festen ebbede ud, og det fik katastrofale følger for min 18-årige dreng. Han fik en dom på 4½ år for forsøg på vold af særlig grov beskaffenhed. Dommen blev afsagt efter hjemmerøveriloven, selvom de aldrig krydsede dørtærsklen, ved henvendelsen på de tre adresser.

Efter udståelse af 2/3 af dommen – tre år – blev han løsladt i april 2019.

I august samme år blev han igen arresteret og anklaget, men blev frifundet i slutningen af oktober. I dag er han igen indsat, da han i februar 2020 blev anholdt og fik en ny dom på seks år – også denne gang efter hjemmerøve-riloven, da sagen mindede om den første. Derudover fik han en tillægsstraf på 1½ år, da rabatten fra første fæng-selsperiode blev tillagt den nye dom, fordi han ikke havde været straffri i to år.

Kommer han ud efter afsoning af 2/3 af dommen, bliver det i løbet af efteråret 2025. Skal han afsone hele dommen, bliver han løsladt i december 2027.


Et system vi ikke kendte til

At have et familiemedlem indsat i et fængsel er ikke noget, man taler om. Det er et tabu, som hvert år påvirker tusindvis af danskere – ikke kun dem, der varetægtsfængsles eller idømmes fængselsstraf, men også alle pårørende.

Som forælder til en indsat bliver man kastet ud i en ny verden, hvor man opdager, at retssystemet er stort, komplekst og ofte uigennemskueligt. Det er ikke kun den indsatte, der skal vænne sig til en ny tilværelse – som pårørende skal du også forholde dig til systemet og dets betydning for hele familien.


Når én dømmes – dømmes vi alle

Når ens søn er fængslet, er han ikke den eneste, der er dømt – det er, i virkeligheden, hele familien.

Formålet med denne bog er at fortælle, at uanset hvordan man opfører sig – om det skyldes kådhed, alkohol, stoffer eller en blanding af det hele – så står man altid til ansvar for sine handlinger. En nats dumhed og fatale beslutninger har haft store konsekvenser, ikke kun for vores fængslede søn, men for hele familien.

Dette er en fortælling om, hvordan anholdelsen og de efterfølgende fængselsdomme har påvirket vores liv, og hvordan vi har tacklet situationen og er kommet videre.


Sammen i modgang

Det lyder måske paradoksalt, men vi er blevet styrket som familie i modgangen. Sammen har vi navigeret gennem stormen af smerte, frustration og ansvar – og fundet vejen videre. I dag er vi stærkere og mere sammentømret end nogensinde.

Forholdet mellem Lone og mig er blevet utrolig stærkt gennem de senere år, da vi har en fælles mission: at få det bedste ud af den situation, vi står i.


Hvorfor jeg fortæller

Jeg forsvarer ikke min søns handlinger. Han bærer selv ansvaret. Men jeg fortæller vores historie, fordi den fortjener at blive hørt.




ANHOLDT


En helt almindelig dag – indtil kl. 11.55

Den 19. april 2016 var en fantastisk forårsdag. Solen skinnede, og jeg glædede mig til dagens arbejde. Jeg havde forskellige møder i løbet af dagen, og om aftenen skulle jeg afholde et salgsmøde for kommende kunder. Men klokken 11.55 blev der vendt op og ned på min tilværelse og hele familiens liv.

Jeg var i gang med forberedelserne til aftenens møde, da min private telefon ringede. Det var et ukendt nummer. Det var en kammerat til min søn, som ringede og fortalte, at det var helt galt – og at min søn var blevet anholdt. Samtalen var svær at forstå, da kammeraten var meget grådlabil og chokeret. Et telefonopkald på en almindelig tirsdag, fik hverdagens småproblemer til at virke som bagateller. En ny virkelighed var, at vores søn var blevet sigtet og sad i arresten.


Hvad gør man nu?

Hvordan agerer man i sådan en situation? Hvem kontakter man? Hvem taler man med? Hvor kan man få hjælp og oplysninger? Jeg var i chok, frustreret og bange. Alligevel var min første tanke, at Lone skulle orienteres om opringningen og sigtelsen mod vores søn.

Jeg ringede til Lone og fortalte, at vores søn var sigtet og sad i arresthuset. Lone havde allerede hørt om nattens hændelser via en kollega, da TV Midtvest havde optagelser og fokus på begivenhederne. Hun blev selvfølgelig chokeret, da jeg orienterede hende om, at hændelserne var begået af vores søn. Lone kontaktede politiet og fik oplyst, at der ville være et grundlovsforhør senere på dagen.

I Danmark kan politiet tilbageholde en person, der er mistænkt for en forbrydelse, i op til 24 timer. Inden da skal personen fremstilles i et grundlovsforhør, hvis politiet ønsker at forlænge tilbageholdelsen. Ved grundlovs-forhøret stilles den sigtede for en dommer, som skal tage stilling til politiets ønske om varetægtsfængsling.

Vores søn og hans kammerat var blevet arresteret om natten og fremstillet i et grundlovsforhør dagen efter.


I retten – en barsk oplevelse

Min kone deltog i grundlovsforhøret. Der var utrolig mange mennesker - presse, advokater, dommer, nysgerrige og kammerater til min søn og hans kammerat.

En barsk oplevelse for Lone, da hun i retslokalet blev informeret om Marc-Emils handlinger den forgangne nat og morgen. Svært for Lone at forstå, at det var vores dreng anklagerne var rettet imod.

Efter oplæsning af anklageskriftet blev alle bedt om at forlade lokalet. Nu var det et lukket grundlovsforhør. Da det var slut, gik Lone hen til vores dreng. Men her blev hun meget bestemt bortvist af politiet. De måtte ikke tale sammen.

Lone var meget chokeret og frustreret, da hun havde behov for at holde om vores 18-årige dreng og fortælle ham, at vi ville være der for ham. Men her gik virkeligheden op for både Lone og vores dreng, det her var alvorligt. Vores dreng stod med tårer i øjnene og tårerne trillende ned ad kinderne. Han kunne ikke forstå, at han ikke engang måtte sige farvel til sin mor.


Varetægtsfængsling

Dommeren vurderede, at der var begrundet mistanke, og vores søn blev varetægtsfængslet. Typisk sker varetægtsfængsling for at forhindre, at den mistænkte modarbejder efterforskningen. Politiet ønsker ofte varetægtsfængsling, især hvis flere har begået en lovovertrædelse i fællesskab – for at undgå koordinering af forklaringer, påvirkning af vidner eller fjernelse af beviser.

Varetægtsfængsling er fængsling af en person, der er sigtet, men endnu ikke dømt, eller en person, der mistænkes for at have overtrådt betingelserne i en betinget dom. Varetægtsfængsling afgøres af en domstol på begæring af politiet.


Afmagt og usikkerhed

Senere samme dag, da vi talte om begivenhederne, følte vi på en eller anden måde en form for afmagt. Normalt kan man handle og agere, når noget sker – men her var vi på ”Herrens mark”. Et område og et retssystem vi intet kendte til. Hvem kunne vi kontakte? Hvem kunne hjælpe os?


Når hele byen ved det

Vi bor i en mindre by, og når der sker noget exceptionelt og uventet - som anholdelsen af vores søn - spreder det sig som en løbeild.

Da en stor del af vores familie bor i byen, blev vi enige om, at vi skulle underrette og informere dem direkte. De skulle ikke høre det ude i byen.


Storesøster – og vejen videre

I familien har vi, udover vores

